
BASES PER A LA CONVOCATÒRIA DE PROVISIÓ DEL CÀRREC DE DIRECTOR/A GENERAL DE LA CORPORACIÓ CATALANA DE MITJANS AUDIOVISUALS (CCMA)

La Corporació Catalana de Mitjans Audiovisuals (CCMA)
La CCMA és una entitat de dret públic amb personalitat jurídica pròpia i plena capacitat d’obrar, creada per la Llei 11//2007, d’11 d’octubre, (DOGC.18/10) i adscrita a l’Administració de la Generalitat de Catalunya per mitjà del Departament de Cultura i Mitjans de Comunicació. La CCMA actua amb plena autonomia funcional respecte de l’Administració i té encomanada la gestió del servei públic de comunicació audiovisual de Catalunya. Els òrgans de govern de la CCMA són el Consell de Govern i el President o Presidenta, el Director o Directora General i el Consell Assessor de Continguts i Programació.
El servei públic de comunicació audiovisual de la Generalitat consisteix en la posada a disposició dels ciutadans de Catalunya d’un conjunt de continguts audiovisuals i dels altres serveis que es determinin en el Contracte Programa que la CCMA ha de subscriure amb el Govern de la Generalitat, orientats a satisfer les necessitats democràtiques, socials i culturals dels ciutadans, a garantir un accés universal a la informació, la cultura i l’educació, a difondre i promocionar la llengua catalana i a oferir un entreteniment de qualitat.
La CCMA, per al desenvolupament de les seves activitats, té constituïdes les següents empreses filials: Televisió de Catalunya, Catalunya Ràdio, CCRTV Interactiva, Activa Multimèdia Digital.
Funcions del Director/a General de la CCMA
El Director/a General de la CCMA, segons el que estableix l’esmentada Llei 11/2007, té les funcions següents:

a) Complir i fer complir les disposicions que regulen la Corporació i els acords adoptats pel Consell de Govern en l'àmbit de les seves competències.

b) Elaborar, conjuntament amb el Consell de Govern, la proposta del contracte programa.

c) Elaborar i sotmetre a l'aprovació del Consell de Govern el pla d'activitats de la Corporació, els plans d'actuació de les seves empreses filials i la memòria anual.

d) Proposar al Consell de Govern el nomenament i el cessament del personal directiu, amb criteris de professionalitat, una vegada el Consell de Govern n'hagi ratificat la proposta.

e) Ordenar la programació d'acord amb les directrius aprovades pel Consell de Govern.

f) Proposar al Consell de Govern les plantilles i els organigrames de la Corporació i les seves empreses filials i el règim de retribucions del personal.

g) Impulsar, orientar, coordinar i inspeccionar els serveis de la Corporació i de les seves empreses filials, i dictar les disposicions i les instruccions relatives al funcionament i a l'organització interna, sens perjudici de les competències del Consell de Govern.

h) Actuar com a òrgan de contractació de la Corporació i de les seves empreses filials, sens perjudici, si escau, de la preceptiva autorització del Govern.

i) Autoritzar els pagaments i les despeses de la Corporació i de les seves empreses filials, sens perjudici del que els estatuts d'aquestes empreses disposin i de la facultat de delegació.

j) Efectuar la representació ordinària de la Corporació per a comparèixer en judicis i en tota mena d'actuacions que no corresponguin al president o presidenta del Consell de Govern.

k) Sol·licitar, per mitjà del Consell de Govern, els informes que consideri pertinent que emeti el Consell Assessor de Continguts i de Programació.

l) Donar compliment al que disposa la Llei orgànica del dret de rectificació, amb relació als escrits de rectificació.

m) Atorgar, amb l'autorització prèvia del Consell de Govern, tota classe d'actes, contractes i negocis jurídics d'acord amb la normativa vigent.

n) Complir les altres funcions que, si escau, li delegui expressament el Consell de Govern.

Requisits dels candidats

Els candidats/es hauran de reunir els requisits següents:

1.- Tenir titulació superior universitària.
2.-  Acreditar experiència en alta direcció empresarial en el sector públic o privat. Es valorarà experiència en empreses relacionades amb el sector de la comunicació i/o noves tecnologies.
3.- Tenir coneixement dels idiomes oficials a Catalunya i d’anglès. També es valorarà el coneixement d’altres idiomes.

Els candidats/es han de poder demostrar la seva capacitat de lideratge per desenvolupar l’execució de les estratègies, polítiques i programes que fan possible el desenvolupament de les funcions i l'assoliment dels objectius que la CCMA té encomanats.

Així mateix, els candidats/es han de demostrar habilitats de lideratge, un elevat nivell de capacitat de comunicació i negociació, així com de planificació, determinació de prioritats i presa de decisions. Es valora molt especialment la capacitat de liderar, i motivar l’equip humà.
Presentació de candidatures i procés de selecció

Els candidats/es han de presentar el seu Currículum Vitae així com aquells documents acreditatius dels mèrits exposats.
Aquesta documentació s’ha d’adreçar per correu  a la Presidència del Consell de la CCMA (C/ Ganduxer, 117, 08022 Barcelona), indicant “Convocatòria Director General CCMA” , abans del 29 de febrer de 2008.
Per a l’anàlisi i valoració de les candidatures presentades es procedirà a fer les entrevistes personals que s’estimin convenients.
Règim de contractació i incompatibilitats

El candidat/a designat per ocupar la plaça convocada, subscriurà un contracte laboral d’alta direcció. La seva relació laboral quedarà regulada pel que s’estableixi en el contracte de treball i per la normativa aplicable.

El lloc de Director/a General de la CCMA està sotmès al mateix règim d’incompatibilitats previst per als membres del Consell de Govern.
Confidencialitat

Es garanteix la confidencialitat de la participació dels candidats/es que es presentin a aquest procés de selecció, així com de qualsevol de les seves dades personals o professionals, es farà públic exclusivament el nom de la persona escollida.

Barcelona, 9 de febrer de 2008.
El President del Consell de Govern de la CCMA
